FI Euroopan unionin virallinen lehti C 22/48

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2010/C 22/11

Tämä julkaiseminen antaa oikeuden vastustaa muutoshakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

Asetuksen 9 artiklan mukainen muutoshakemus

”CAPPERO DI PANTELLERIA”

EY-asiakirjanumero: IT-PGI-0317-0307-29.05.2007

SMM ( X ) SAN ( )

1. Eritelmän kohta (kohdat), jo(i)ta muutos koskee:

–  Tuotteen nimi – Tuotteen kuvaus –  Maantieteellinen alue –  Alkuperätodisteet – Tuotantomenetelmä –  Yhteys maantieteelliseen alkuperään –  Merkinnät – Kansalliset vaatimukset –  Muuta (täsmennettävä)

2. Muutoksen (muutosten) tyyppi:

–  Yhtenäisen asiakirjan tai yhteenvedon muutos – Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu –  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) –  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (Muutokset):

3.1 Kuvaus:

Mahdollisuus käyttää tuotteessa enintään 10 prosenttia muita lajikkeita on poistettu, jotta tuotteen ja sen alkuperäalueen välinen yhteys vahvistuisi.

Tuotteen tärkeimpiä ominaisuuksia ilmaisevat kiinteät arvot on korvattu raja-arvoilla, jotka kuvastavat tarkemmin paikallisia tuotantoedellytyksiä.

3.2 Tuotantomenetelmä:

Istutustiheyttä on muutettu, sillä kyseisen etäisyyden tarkastaminen tuotti valvontaelimelle vaikeuksia, ja se oli näin ollen aiheeton.

Hehtaarikohtaista enimmäistiheyttä on nostettu 1 500 kasvista 2 000 kasviin, ja enimmäistuotos hehtaaria kohti on näin ollen noussut 2 250 kilogrammasta 3 000 kilogrammaan.

Sadonkorjuuaikaa ja valmistuksessa käytetyn suolan määrää on täsmennetty tuote-eritelmän tarkentamiseksi ja valvonnan tehostamiseksi.

3.3 Kansalliset vaatimukset:

Määräykset, joilla Sisilian alueviranomaisille uskottiin tehtävät, jotka kuuluvat pikemminkin hyväksytylle valvontaelimelle, on poistettu.

Toimivaltaisen valvontaelimen tekemiä tarkastuksia koskevat järjestelyt on saatettu asetuksen (EY) 510/2006 10 ja 11 artiklan mukaisiksi.

YHTENÄINEN ASIAKIRJA

ANNETTU NEUVOSTON ASETUS (EY) N:o 510/2006

”CAPPERO DI PANTELLERIA”

EY-asiakirjanumero: IT-PGI-0317-0307-29.05.2007

SMM ( X ) SAN ( )

1. Nimi:

”Cappero di Pantelleria”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji (liitteen III mukaisesti):

Luokka 1.6. Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

Cappero di Pantelleria -kapriksen on kulutukseen saatettaessa oltava pallomainen tai lähes pallomainen, harvoin soikea tai kartiomainen, ja väriltään vihreästä sinapinkeltaiseen. Tuoksu on aromaattinen ja voimakas, eikä siinä ole vivahteita homeesta tai ulkopuolisista hajuista. Maku on aromaattinen, suolainen ja merisuolalla maustetuille Pantellerian kapriksille ominainen. Cappero di Pantelleria -tuotteen valmistukseen tarkoitettujen kapristen on oltava peräisin Capperis spinosa -lajiin kuuluvan inermis-lajikkeen viljellystä nocellara-lajikkeesta. Muut ominaisuudet:

— kosteus: vähintään 50 % ja enintään 70 %

— kapristen koko: vähintään 4 mm ja enintään 15 mm

— pakkausten sisältämä merisuola: enintään 25 % kapristen painosta.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Cappero di Pantellerian kaikkien kasvatus- ja jalostusvaiheiden on kylvämisestä ja sadonkorjuusta alkaen suolaamiseen asti tapahduttava yksinomaan Pantellerian saarella paikallisen tuotantomenetelmän mukaisesti. Sadonkorjuu on suoritettava käsin ja vähitellen siten, että nuput, jotka eivät ole vielä tarpeeksi kypsiä, jätetään keräämättä. Kapriksille on tehtävä kuivasuolaus käyttäen yksinomaan merisuolaa.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

Suojatun maantieteellisen merkinnän ”Cappero di Pantelleria” nimessä ja kuvauksessa on mainittava samankokoisin ja -värisin painokirjaimin teksti ”Cappero di Pantelleria” ja ”Indicazione geografica protetta”.

Pakkausmerkinnässä on myös oltava pakkaajan nimi, toiminimi ja osoite, tuotetta jalostavan yrityksen osoite Pantelleriassa, tuotantoerä ja nettopaino lähtöpaikassa. Toisessa kentässä voidaan ilmoittaa myös täydentäviä lisätietoja, kunhan ne eivät ole luonteeltaan mainostavia tai omiaan johtamaan kuluttajia harhaan tuotteen luonteeseen ja ominaisuuksiin liittyvissä asioissa.

4. Maantieteellisen alueen tarkka rajaus:

Cappero di Pantellerian tuotantoalue käsittää Trapanin provinssissa sijaitsevan Pantellerian saaren koko alueen.

5. Yhteys maantieteelliseen alueeseen:

5.1 Maantieteellisen alueen erityispiirteet:

Pantellerian saari on tuliperäinen, ja sen maaperä on hyvin niukkojen sateiden vuoksi erittäin kuivaa, mikä sopii ihanteellisesti kapriksen viljelyyn.

5.2 Tuotteen erityisluonne:

Kyseinen tuote on vuosisatojen saatossa tullut laajalti tunnetuksi arominsa ja makunsa ansiosta. Sen vuoksi on tarpeen varmistaa, ettei sitä sekoiteta muihin Välimeren alueella viljeltäviin tuotteisiin, joilla ei kuitenkaan ole samoja erityisominaisuuksia.

Tuotantoalueen laajuuden, noudatettujen viljelymenetelmien sekä jalostamiseen ja kaupan pitämiseen liittyvien tehokkaiden rakenteiden ansiosta kapris on noussut saarella erikoisviljelykasvin asemaan ja muodostaa tärkeän tulonlähteen.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Ensimmäiset historiallisesti varmennetut Cappero di Pantelleria -tuotetta käsittelevät todisteet löytyvät professori P. Calcaran esseestä ”Breve cenno sulla geognosia ed agricultura dell'isola di Pantelleria” (Lyhyt selvitys Pantellerian saaren geognosiasta ja maataloudesta), joka julkaistiin vuonna 1855 Palermossa julkaisussa nimeltä ”Giornale della Commissione d'Agricoltura e Pastorizia in Sicilia”.

Esseessä korostetaan kapriksen taloudellista ja kaupallista arvoa Pantellerian tuolloisessa yhteiskunnassa: ”Kapris kasvaa luonnonvaraisena saaren etelärannikolla ja kuivilla kalliojyrkänteillä, ja saaren köyhät asukkaat keräävät sen nuput heinä-elokuussa ennen kukintaa ja myyvät ne henkilöille, jotka erottelevat ne koon mukaan, säilövät ne suola- tai etikkaliuokseen ja saattavat ne sen jälkeen myyntiin.”

Kapriksen taloudellinen merkitys Pantellerian alueelle käy ilmi myös muista historiallisista lähteistä, kuten saksalaisen Brockhaus-tietosanakirjan vuoden 1894 laitoksesta hakusanan ”Pantelleria” alta sekä tohtori Pietro Brignone Boccaneran Pantellerian historiaa käsittelevästä Partannassa vuonna 1908 julkaistusta teoksesta ”Cenni Storici su Pantelleria”, jossa kerrotaan, että kaprista viljeltiin saarella jo 1800-luvun jälkipuoliskolla, jolloin tuotantomäärä oli jopa 60 000 kiloa.

Nämä todisteet riittävät osoittamaan kapriksen kasvaneen merkityksen saaren talouselämälle, vaikka se olikin toissijaisessa asemassa rypäleiden ja erityisesti zibibbo-rypäleiden viljelyn jälkeen. Kapriksen viljely ohitti kuitenkin 1960-luvun alkupuolella viininviljelyn niin merkittävyydeltään kuin viljelyalaltaan, ja kapriksen tuotantomäärät ovat kasvaneet edelleen siten, että vuonna 1983 ne olivat noin 1 200 tonnia.

Eritelmän julkaisuviite:

Hallitus on aloittanut kansallisen vastaväitemenettelyn julkaisemalla Italian tasavallan virallisessa lehdessä ehdotuksen suojatun maantieteellisen merkinnän ”Cappero di Pantelleria” muutoksen hyväksymiseksi.

Eritelmän täydellinen teksti on saatavissa:

joko seuraavan linkin kautta:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

tai

menemällä suoraan ministeriön www-sivuston etusivulle (http://www.politicheagricole.it) ja klikkaamalla ensin ”Prodotti di Qualità” (vasemmalla) ja sen jälkeen ”Disciplinari di Produzione all'esame dell'UE [regolamento (CE) n. 510/2006]”.